РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/39-19

15. март 2019. године

Б е о г р а д

ЗАПИСНИК

37. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 4. МАРТА 2019. ГОДИНЕ

 Седница је почела у 15 часова и 40 минута.

 Седницом је председавала Снежана Б. Петровић, председник Одбора.

 Поред председника, седници су присуствовали чланови Одбора: Александра Томић, Станислава Јаношевић, Студенка Ковачевић, Јелена Мијатовић, Зоран Бојанић, Снежана Р. Петровић, Ана Чарапић, Томислав Љубеновић, Владимир Маринковић и Горица Гајић.

 Седници је присуствовала и Снежана Пауновић (заменик члана Одбора Новице Тончева).

 Седници нису присуствовали чланови Одбора: Бранислав Михајловић, Дејан Николић, Иван Костић, Војислав Вујић и Здравко Станковић, нити њихови заменици.

 Седници су, на позив председника, присуствовали др Мирослав Кнежевић, државни секретар у Министарству трговине, туризма и телекомуникација, др Рената Пинџо, помоћник министра трговине, туризма и телекомуникација и Вера Ровчанин-Орловић, виши саветник у Министарству трговине, туризма и телекомуникација.

 На предлог председника, Одбор је већином гласова утврдио следећи

Д н е в н и р е д

1. Разматрање Предлога закона о угоститељству, у начелу;
2. Разматрање Предлога закона о туризму, у начелу;
3. Разно.

 Прва тачка дневног реда – **Разматрање предлога Закона о угоститељству, у начелу**

 Одбор је размотрио Предлог закона о угоститељству у начелу и поднео Извештај Народној скупштини.

 У уводним напоменама, др Мирослав Кнежевић, државни секретар у Министарству трговине, туризма и телекомуникација, истакао је да је Предлог закона о угоститељству припремљен на основу детаљне анализе овог сектора. У односу на 2014. годину, данас се бележи 56% више долазака туриста, а број остварених ноћења је већи за 53%. У 2018. години остварен је девизни прилив од милијарду и 317 милиона евра, односно преко милијарду и 500 милиона долара, што је 15% више у односу на 2017. годину. Предлог закона је усклађен са европском регулативом, Законом о инспекцијском надзору и Законом о општем управном поступку. Уважени су захтеви привредника из ове области, који су учествовали у раду на седницама Националног савета за туризам, који окупља кључне актереза развој угоститељства и туризма у Србији.

 Приоритетан задатак доношења и примене Предлога закона о угоститељству је борба против сиве економије, унапређење конкурентности Србије као туристичке дестинације и унапређење пословног амбијента за физичка лица која пружају услуге издавања смештаја, што се популарно назива „стан на дан“ или приватан смештај. То је значајан део сиве економије. Први пут ће ова физичка лица која пружају услуге смештаја имати прилику да раде директно, без посредника. У сарадњи са Републичким секретаријатом за јавне политике, спроведено је опсежно истраживање на шест кључних дестинација у Србији. Добијене су информације са терена, како од оних који раде и поштују све законске процедуре, тако и од оних који избегавају обавезе. Кључна препрека су посредници, којима су физичка лица у обавези да плаћају провизије за пружање услуга, што представља додатни трошак и компликована процедура. Предлогом закона је предвиђено да је број максимално дозвољених лежаја које издају физичка лица исти - 30 лежаја, али да могу радити без посредника, односно могу сами пријављивати госте који бораве у њиховим угоститељским капацитетима. По први пут се дефинише да је свако издавање собе, куће или апратмана од стране физичких лица, на период краћи од 30 дана, пружање угоститељске услуге смештаја, да би се избегле недоумице око тога шта је издавање непокретности, а шта је угоститељска услуга смештаја. Дефинисано је да је услуга смештаја за сваки боравак краћи од 30 дана - угоститељска услуга смештаја.

 Када је реч о физичким лицима која пружају услуге смештаја у тзв. домаћој радиности, која је била дефинисана и претходним законом, Предлог закона је креиран као свеобухватни систем мера за сузбијање сиве економије. Паралелно се радило на Закону о порезу на доходак грађана, који ступа на снагу 1. јула 2019. године, и којим је предвиђено да се убудуће ова лица паушално опорезују. Дакле, уз могућност да раде без посредника, да сами пријављују госте, могућност паушалног опорезивања које ће за њих бити изузетно повољно, сматра се да је довољно стимулативна мера за све оне који желе да се баве предузетништвом у угоститељству и да се баве издавањем приватног смештаја. Предвиђено је, у корак са активностима Владе Републике Србије, електронско евидентирање гостију и креирање Централног информационог система у области туризма и угоститељства, који се назива е-туриста. У сарадњи са Канцеларијом за информационе технологије и електронску управу при Кабининету премијера Владе, биће направљен Централни информациони систем у који ће свако са аспеката својих надлежности уносити неопходне податке. Локалне самоуправе ће уностити податке о физичким лицима која обављају делатности издавања приватног смештаја, а ресорно министарство податке о категорисаним хотелима. Све институције ће са аспекта својих наделжности уносити неопходне податке, а циљ је координација, боља комуникација и приступ тим подацима и информацијама. На тај начин ће се генерисати аналитички подаци, преко којих ће институције имати прави увид колико заиста гостију у Србији има, одакле долазе, каква је структура гостију, колико се просечно задржавају. На основу тих података ће се креирати мере туристичке политике којима ће се додатно подстицати развој туризама у Републици Србији. У 2018. години први пут је готово изједначен број домаћих и страних гостију. Оно што је за издаваоце такође важно, јесте да ће овај сервис бити бесплатан, да ће добијањем кода за приступ овом серверу имати могућност да свако ко је категорисан за ту делатност сам пријављује госте, што ће издаваоцима додатно уштедети време и новац. Ово је посебно важно за сеоска туристичка домаћинства, где су издаваоци у руралним срединама до сада морали да пређу више километара до најближег привредног субјекта преко ког су пријављивали госте. Дешавало се да гости продуже боравак, па су морали поново да прелазе километре да би боравак регулисали. Сада ће бити све то једноставније. МУП ће имати приступ свим овим подацима, тако да ће се пријављивање гостију значајно олакшати. Предлог закона је потпуно усаглашен са директивом Европском парламента и Савета која се односи на услуге на унутрашњем тржишту и са Стратегијом развоја туризма од 2016. до 2025. године, која је усвојена у новембру 2016. године. У потпуности је усаглашен са Законом о инспекцијском надзору и Законом о општем управном поступку, као и са захтевима које је имала привреда, посебно када је реч о хотелској привреди. У делу казнене политике, прописане су казне у вишем износу, посебно за оне субјекте који по одредбама овог, али и по одредбама Закона о инспекцијском надзору имају третман нерегистрованог субјекта.

 Рената Пинџо, помоћник министра трговине, туризма и телекомуникација, изнела је да ће након усвајања закона уследити кампања како би се грађани упознали са новинама, јер је све више оних који се баве овом делатношћу као основном или додатном активношћу, а главни партнери у томе ће бити представници локалних самоуправа. Ово је једна шира друштвена активност и очекује се да ће 2019. година највећим делом протећи у овим активностима.

 У дискусији су учествовали Снежана Б. Петровић, Рената Пинџо и Мирослав Кнежевић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о угоститељству, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Друга тачка дневног реда – **Предлог закона о туризму, у начелу**

У уводним напоменама, Мирослав Кнежевић, државни секретар у Министарству трговине, туризма и телекомуникација, изнео је да је Закон о туризму мењан почетком 2016. године. Међутим, имајући у виду промене које су настале у међувремену и потребе за усаглашавањем са Стратегијом развоја туризма до 2025. године, Законом о инспекцијском надзору, Законом о општем управном поступку и директивама ЕУ, приступило се изради новог закона. Кључни циљ овог Предлога закона о туризму је боља координација и комуникација између актера јавног и приватног сектора. Са аспекта промоције активности туристичких организација било је неопходно усагласити нивое и начине промоције на националном, регионалном и локалном нивоу. Са аспекта планирања, сви планови и програми морају бити у складу са Стратегијом развоја туризма до 2025. године. У циљу ефикаснијег остваривања примарног задатка и заштите јавног интереса, дата су шира овлашћења за подношење иницијативе за проглашење туристичког простора. Посебно је важна заштита и унапређење права у туризму. У прошлој години је било негативних примера, када је реч о продаји туристичких аранжмана и проблема приликом нереализованих туристичких путовања, због неадекватног поступања туристичких агенција. У прошлој години је око осам хиљада путника уплатило туристичке аранжмане, а нису отпутовали. Штета је била приближно седамсто хиљада евра. Предлогом закона предвиђени су додатни услови да би се осигурало да путници буду заштићенији него што су били у претходном периоду и да се направи баланс између вредности њиховог путовања и новца који остаје као депозит, односно као гаранција путовања. До сада је законско решење подразумевало да туристичка агенција - организатор путовања мора имати лиценцу, а услов за лиценцу је био да мора имати полису осигурања у вредности од 300 хиљада евра или банкарску гаранцију у том истом износу. Новим законским решењем, поред гаранције путовања, чији износи ће бити дефинисани подзаконским актима, као обавеза уведе и депозит које ће агенције бити у обавези да положе, а лиценце ће се категоризовати према броју путника и вреднсти аранжмана. Обавезни депозит неће бити исти за мале, средње и велике агенције, као ни гаранција путовања, чији ће износ бити дефинисан накнадно. Извршена је анализа тржишта и крајем прошле године је било више од 560 туристичких агенција, организатора путовања и нешто мањи број туристичких агенција посредника. То је изузетно велики број и предузеће се мере како би њихово пословање било одговорније. Предлог закона је усклађен са Директивом ЕУ о заштити потрошача и усаглашен са Законом о заштити потрошача. Када је реч о исказивању цене у електронској продаји туристичког путовања, она мора бити јединствена, односно цене свих услуга морају бити укључене у цену туристичког аранжмана. У пракси су туристичке агенције нудиле аранжмане по једној цени, од, на пример, 50 евра, али у ту цену није било укључено ништа од услуга које се подразумевају, па је реална цена тог аранжмана била три или четири пута већа. Приликом припреме Предлога закона, идеја је била да се максимално заштите потрошачи, односно путници, али и да се заштити делатност, односно да се не оштете туристичке агенције које послују у складу са законом. Новим законским решењем се створа могућност, односно основ да се убудуће туристички посленици подстичу и на унапређење еколошких стандарда, унапређењем енергетске ефикасности, јер се много енергије губи у објектима који служе за смештај гостију и на учешће у финансирању пројеката унапређења саобраћајне повезаности Републике Србије са стратешким тржитшима значајним за развој туризма у Републици Србији. Национална туристичка организација је формирала радну групу за израду стратегијског маркетинг плана, која ће идентификовати стратешка тржишта, начини промовисања и други елементи како би се постигли најбољи резултати. Критеријуме за доделу средства ће одредити Влада Републике Србије. Биће формирана радних тела у којима ће учествовати представници свих релевантних институција из делатности туризма и финансија. Што се тиче казнене политике, прописане су казне у вишем износу, посебно за оне субјекте који по одредбама овог закона, али и Закона о инспекцијском надзору, имају третман нерегистрованог субјекта.

 У дискусији је констатовано да је храбро, одговорно и озбиљно искорачено у овој области, у сегменту туризма, да је закон раздвојен у два функционална закона који ће ближе одређивати ове области, имајући у виду привредни развој, позитивну климу, потенцијал Србије за развој туризма и приходе који се остварују у том сектору. Дакле, циљ је олакшано пословање пружалаца ових услуга, али и пун комфор како домаћих, тако и страних туриста, поготово што је Србија земља која може пуно да пружи у сфери туризма. Изражено је уверење да ће ови закони брзо заживети заједничким снагама, али и са осталим организацијама и институцијама које на овоме учествују, а то су туристичке организације, како на националном, тако и на регионалном и локалном нивоу, да се ови предлози што више приближе, промовишу како би грађани били обавештени. Изнет је предлог је да се на нивоу локалних самоуправа, где постоје током године разни догађаји, као што су „Дани шљиве“ у Блацу, „Жупска берба“, „Гуча“, „Кобасицијада“ и слично, направи један годишњи календар догађаја по различитим локалним самоуправама у Србији који би био јавно доступан, како грађанима заинтересованим за јавне догађаје, сајмове, вашаре. То је интересантно и за стране туристе како могу да се информишу кад се шта, где дешава, какав је след тих догађаја, кад почиње оно што њих занима, да могу да вежу боравак у Србији за више места и да посете више тих манифестација које се дешавају јер су оне врло интересантне, и начин њихове организације и њихова посећеност. То би била добра основа, невезано да ли је ски туризам у питању, бањски, речни или сеоски туризам. Када странци одвоје време да овде проведу одмор, хоће да га проведу квалитетно, а то треба да се искористи на најбољи могући начин. За израду календара туристичких догађаја у Србији не мора да се донесе подзаконски акт, већ може бити информативни календар који ће бити доступан и промовисан како би се по њему могао одредити и планирати одмор.

 У одговору на постављена питања и изнете предлоге и мишљења, изнето је да је у циклусу једног законског предлогатежи део имплементација. Када је образована радна група за израду ових законских решења, у њеном раду су учествовали представници привреде и свих релевантних институција, представници министарстава, представници Владе, Националног савета за развој туризма, јер је за системсеке реформе то једини могући начин. У вези израде календара, изнето је да ће локалне туристичке организације, пре него што усвоје програм рада и промотивне активности, достављати нацрт на сагласност Националној туристичкој организацији, како би Национална туристичка организација увидом у те активности могла да направи документ са списком свих манифестација. Промотивне активности локалног карактера биће инкорпориране у њихов план рада и кроз синергију представљене на националном нивоу и на међународном тржишту.

 У дискусији су учествовали Снежана Б. Петровић и Мирослав Кнежевић.

 Одбор је, у складу са чланом 155. став 2. Пословника Народне скупштине, одлучио већином гласова да предложи Народној скупштини да прихвати Предлог закона о изменама и допунама Закона о стечају, у начелу.

 За известиоца Одбора на седници Народне скупштине одређена је Снежана Б. Петровић, председник Одбора.

Трећа тачка дневног реда – **Разно**

 Председник Одбора је обавестила да је Одбору упућен позив за учешће два члана делегације Одбора на Регионалној радионици СТО, од 27. до 29. маја 2019. године у Бечу. Односи се на два члана Одбора који прате трговинску политику и СТО. Радни језик на радионици је енглески језик. За пријављивање је неопходна биографија на енглеском језику.

 Одбор је једногласно прихватио предлог председника да на радионици учествују др Александра Томић, заменик председника Одбора и проф. др Владимир Маринковић, члан Одбора.

 Председник је подсетила да је прослеђен и позив Министарства рударства и енергетике за учешће на Конференцији о обновљивим изворима енергије и употреби биомасе, која ће се одржати 21. и 22. марта у Привредној комори Србије.

Седница је закључена у 16 часова и 15 минута.

 Седница је преношена у live stream-у и тонски снимана, а видео запис се налази на интернет страници Народне скупштине.

 СЕКРЕТАР ПРЕДСЕДНИК

 Александра Балаћ Снежана Б. Петровић